**NOTA INFORMATIVĂ**

*la proiectul Hotărîrii Guvernului* „*Cu privire la stabilirea moratoriului temporar privind încadrarea personalului în sectorul bugetar pe funcțiile vacante înregistrate”*

|  |
| --- |
| 1. **Denumirea autorului și, după caz, a participanților la elaborarea proiectului** |
| Autorul proiectului este Ministerul Finanțelor, desemnat responsabil de elaborarea și promovarea politicii în domeniul salarizării în sectorul bugetar. |
| **2. Condițiile ce au impus elaborarea proiectului de act normativ și finalitățile urmărite** |
| Legea nr. 270/2018 privind sistemul unitar de salarizare în sectorul bugetar, implementată începînd cu 1 decembrie 2018, are un impact considerabil asupra bugetului public național.  Pentru anul 2022, cheltuielile de personal se estimează în sumă de 20 703,4 milioane lei, cu o creștere de 1 537,7 milioane lei față de cheltuielile aprobate/precizate pe anul 2021.  Alocațiile respective includ majorarea începând cu 01 ianuarie 2021 a valorilor de referință utilizate la calcularea salariilor în sectorul bugetar în mediu cu 5,9%, majorarea claselor de salarizare a șoferilor din cadrul tuturor unităților bugetare, majorarea claselor de salarizare a cadrelor didactice din cadrul structurilor de asistență psihopedagogică, majorarea claselor de salarizare pentru judecătorii din cadrul Curții Constituționale, și acordarea plății compensatorii persoanelor a căror salariu lunar, calculat începând cu 01.01.2022, pentru o funcție cu durata normală a timpului de muncă, va fi mai mic decât 3100 lei.  Implementarea măsurilor prevăzute va fi posibilă în condițiile eficientizării și stabilirii unui regim strict de utilizare a cheltuielilor publice.  Acest proiect ar veni și întru necesitatea optimizării efectivului – limită, prin prisma funcțiilor exercitate, în contextul neadmiterii majorării ponderii cheltuielilor de personal în produsul intern brut, indicator țintă prestabilit.  Astfel, în condițiile constrângerilor financiare, care au caracter persistent, pentru susținerea în continuare a reformelor sectoriale și administrative, este necesară raționalizarea cheltuielilor de personal în sectorul bugetar în întregime, pentru a direcționa resursele economisite în urma reorganizărilor structurale și optimizării numărului de personal din sectorul bugetar spre majorări salariale.  În acest context, în scopul unei gestionări mai bune a resurselor financiare disponibile, și a direcționării lor spre domeniile prioritare, se propune prelungirea moratoriului privind încadrarea personalului în sectorul bugetar pe funcțiile vacante înregistrate și pentru anul 2022. |
| 1. **Principalele prevederi ale proiectului** |
| Pentru a nu afecta funcționalitatea autorităților și pentru a nu crea datorii salariale față de angajații încadrați, prin prezentul proiect de hotărîre, se propune aplicarea moratoriului, la nivelul autorităților publice / instituțiilor bugetare finanțate din bugetul de stat, asupra încadrării personalului pe funcțiile vacante constatate la 30 noiembrie 2021.  Se recomandă unităților administrativ-teritoriale, autorităților publice independente și Casei Naționale de Asigurări Sociale (luînd în considerare că finanțarea acesteia se efectuează din bugetul asigurărilor sociale de stat) să suspende încadrarea personalului pe funcțiile vacante înregistrate la aceeași dată. Măsura respectivă este o normă cu caracter temporar, fiind aplicabilă pînă la data de 31 decembrie 2022.  Prevederile proiectului de hotărîre nu se aplică asupra funcțiilor pentru care, la data aprobării hotărârii, a fost anunțat concurs.  Concomitent, proiectul de hotărîre statuează că pe parcursul moratoriului, angajarea personalului pe funcțiile vacante se realizează cu menținerea lunară a numărului de posturi vacante indicat în anexele la proiect per autoritate. În același timp, prevederile proiectului admit posibilitatea încadrării, în perioada moratoriului, a personalului strict necesar realizării misiunii autorității publice sau în cazul reorganizărilor peste numărul de funcții vacante indicat, prin coordonarea cu Ministerul Finanțelor.  Numărul de funcții vacante indicate în anexele la proiectul de hotărîre vizat, asupra cărora se aplică moratoriu privind angajarea personalului, a fost determinat reieșind din informația prezentată de autorități pentru luna noiembrie privind numărul de unități real încadrat în instituțiile/autoritățile publice, aparatele organelor executive deliberative și instituțiile subordonate acestora ale autorităților publice locale.  Totodată, numărul funcțiilor vacante pentru unele autorități și instituții a fost revizuit și racordat cu situația din 30 noiembrie 2021 luînd în considerație unitățile suplimentare acceptate per instituție/autoritate la etapa de proiect buget pentru anul 2022 prin prisma creării unor noi structuri/subdiviziuni în cadrul instituțiilor. |
| 1. **Fundamentarea economico-financiară** |
| Proiectul prenotat nu implică costuri financiare. |

**Ministru al Finanțelor Dumitru BUDIANSCHI**